<classify> MKUU wa Mkoa wa Dodoma, Dk Bilinith Mahenge amewaalika watu kwenda mkoani humo kuwekeza katika fursa zilizopo zikiwemo za kilimo na ufugaji.Dk Mahenge amewaeleza waandishi wa habari kuwa, mkoa huo umejiandaa kikamilifu kupokea wawekezaji katika fursa mbalimbali zilizopo zikiwemo za kilimo na mifugo.Amesema kutokana na mkakati huo, tayari mkoa umetenga maeneo maalumu ya kimkakati ya uwekezaji katika kilimo katika halmashauri zake tatu ya Chamwino, Kondoa Vijijini na Bahi pamoja na katika jiji la Dodoma.Amesema halmashauri ya jiji la Dodoma imetenga maeneo mengi kuliko halmashauri nyingine na kwamba, imetenga matano kwa ajili ya kilimo likiwemo la Gawaye, Hombolo, Zepisa, Makulu na Wazalendo katika eneo la Mayeto.Mkurugenzi wa Jiji la Dodoma, Godwin Kunambi alisema wawekezaji waje katika jiji lake kuzalisha mazao mbalimbali kama zabibu na mazao mengine, kwani ipo tayari kuandaa pia miundombinu ya kusaidia kufanikisha uzalishaji huo.Halmashauri ya Chamwino imetenga maeneo mawili kwa ajili ya uwekezaji wa kilimo cha mazao mbalimbali hasa zababu katika eneo la Chinangali II pamoja na Muluganje, amesema.Dk Mahenge alisema wilaya ya Kondoa Vijijini imetenga maeneo matatu kwa ajili ya wawekezaji mbalimbali wanaotaka kufika katika halmashauri hiyo na kuwekeza katika kilimo cha mazao ya chakula na hasa ya biashara.Maeneo yaliyotengwa katika halmashauri ya Kondoa Vijijini ni pamoja na Chubi, Keikei na Mangala, ambayo yanafaa kwa ajili ya kilimo cha mazao mbalimbali ukiwemo mtama na mpunga pamoja na zabibu, amesema.Halmashauri ya Bahi imetenga maeneo matatu likiwemo la Kongogo na Lubala ambayo yanafaa kwa ajili ya kilimo cha umwagiliaji zabibu na eneo la na Bahi linalofaa kwa ajili ya kilimo cha umwagiliaji cha mpunga.Dk Mahenge alisema mkakati wa mkoa ni kuhakikisha lengo la taifa la kuingia katika uchumi wa kati 2025 linatimia kwa kuzalisha mazao mengi, pamoja na kuongeza thamani kabla ya kuyauza.Pia mkoa umetenga maeneo mawili kwa ajili ya kuzalisha malisho ya mifugo, moja lipo Serya katika halmashauri ya Kondoa Mjini na Kelema lipo katika halmashauri ya Chemba.  <topic>: kitaifa 